Návrh
ZÁKON
z......................2015
o automatickej výmene informácií o finančných účtoch pre účely správy daní a o zmene a doplnení zákona č. 442/2012 Z. z. o medzinárodnej pomoci a spolupráci pri správe daní

Národná rada Slovenskej republiky sa uzniesla na tomto zákone:

Čl. I

HLAVA I

§ 1

Predmet úpravy

Táto hlava zákona upravuje
a)	povinnosti finančných inštitúcií pri získavaní informácií o finančných účtoch rezidentov členských štátov Európskej únie (ďalej len „členský štát“) a rezidentov štátov, ktoré sú zmluvnou stranou medzinárodnej zmluvy) a pri oznamovaní týchto informácií príslušnému orgánu Slovenskej republiky, 
b)	zasielanie informácií o finančných účtoch prijatých príslušným orgánom Slovenskej republiky od finančných inštitúcií príslušnému orgánu členského štátu) alebo príslušnému orgánu zmluvného štátu,2)
c)	prijímanie informácií o finančných účtoch príslušným orgánom Slovenskej republiky od príslušného orgánu členského štátu2) alebo od príslušného orgánu zmluvného štátu.2)

§ 2

Základné pojmy

Na účely tejto hlavy sa rozumie
a)	automatickou výmenou informácií systematické oznamovanie vopred určených informácií o  rezidentoch iných členských štátov alebo rezidentoch zmluvných štátov príslušnému členskému štátu alebo zmluvnému štátu, bez predchádzajúcej žiadosti a vo vopred stanovených intervaloch,
b)	zmluvným štátom štát alebo jurisdikcia, ktorá je zmluvnou stranou medzinárodnej zmluvy a s ktorou príslušný orgán Slovenskej republiky automaticky vymieňa informácie v súlade s podmienkami upravenými dohodou a iný štát alebo jurisdikcia, s ktorou má Európska únia uzavretú dohodu, podľa ktorej uvedený štát alebo jurisdikcia bude poskytovať informácie uvedené v tomto zákone, a ktorá je uvedená v zozname uverejnenom Európskou komisiou; zoznam zmluvných štátov uverejní Ministerstvo financií Slovenskej republiky (ďalej len „ministerstvo“) na svojom webovom sídle,
c)	 príslušným orgánom Slovenskej republiky Ministerstvo financií Slovenskej republiky (ďalej len „ministerstvo“) alebo ním určený iný orgán štátnej správy v oblasti daní, poplatkov a colníctva.3)

Ostatné pojmy

§ 3

Oznamujúca finančná inštitúcia

Na účely tejto hlavy sa rozumie 
a)	oznamujúcou finančnou inštitúciou finančná inštitúcia Slovenskej republiky, ktorá nie je neoznamujúcou finančnou inštitúciou, 
b)	finančnou inštitúciou Slovenskej republiky finančná inštitúcia, ktorá je rezidentom Slovenskej republiky, okrem pobočky uvedenej finančnej inštitúcie so sídlom mimo územia Slovenskej republiky a pobočky finančnej inštitúcie, ktorá nie je rezidentom Slovenskej republiky, ak má táto pobočka sídlo na území Slovenskej republiky,
c)	finančnou inštitúciou inštitúcia úschovy a správy finančných aktív, vkladová inštitúcia, investičný subjekt alebo špecifikovaná poisťovacia spoločnosť,
d)	inštitúciou úschovy a správy finančných aktív najmä banka zabezpečujúca správu cenných papierov, Centrálny depozitár cenných papierov Slovenskej republiky,4) burza cenných papierov5) a iný subjekt, ktorého podstatnú časť podnikateľskej činnosti tvorí držba finančných aktív na účet iných osôb. Subjekt podľa predchádzajúcej vety drží finančné aktíva na účet iných ako významnú časť svojej podnikateľskej činnosti, ak  sa jeho hrubý príjem, ktorý možno pripísať držaniu finančných aktív a súvisiacim finančným službám, rovná  20 % hrubého príjmu alebo ich presahuje počas kratšieho z týchto období: 
1.	trojročného obdobia, ktoré sa končí 31. decembra, alebo posledným dňom hospodárskeho roka predchádzajúceho roku, v ktorom sa stanovili dané skutočnosti, alebo
2.	obdobia, počas ktorého subjekt existoval,
e)	vkladovou inštitúciou najmä banka,6) pobočka zahraničnej banky, stavebná sporiteľňa7) a iný subjekt, ktorý prijíma vklady v rámci bežného podnikania v oblasti bankovníctva alebo podobného odvetvia,
f)	investičným subjektom najmä obchodník s cennými papiermi,4)  pobočka zahraničného obchodníka s cennými papiermi, subjekt kolektívneho investovania,8) finančný agent,9) finančný poradca,9) viazaný finančný agent9) alebo iný subjekt alebo fyzická osoba podnikateľ:
1.	primárne vykonávajúci ako podnikateľskú činnosť jednu alebo viacero z nasledujúcich činností alebo operácií pre klienta alebo v jeho mene:
1a.	obchodovanie s nástrojmi peňažného trhu, s devízovými hodnotami,10) s nástrojmi týkajúcimi sa devízových transakcií, úrokových sadzieb a indexov, obchodovanie s prevoditeľnými cennými papiermi alebo obchodovanie s komoditnými futures,11)
1b.	individuálnu a kolektívnu správu portfólia, 8)  alebo
1c.	iný spôsob investovania, správy alebo riadenia finančných aktív alebo peňažných prostriedkov v mene iných osôb, alebo
2.	ktorého hrubý príjem možno primárne pripísať investovaniu, reinvestovaniu alebo obchodovaniu s finančnými aktívami, ak je subjekt riadený iným subjektom, ktorý je vkladovou inštitúciou, inštitúciou správy a úschovy finančných aktív, špecifikovanou poisťovacou spoločnosťou alebo investičným subjektom stanoveným v bode 1. Hrubým príjmom subjektu je taký príjem, ktorý možno primárne pripísať investovaniu a reinvestovaniu do finančných aktív alebo obchodovaniu s finančnými aktívami, ak sa hrubý príjem subjektu, ktorý možno pripísať príslušným činnostiam, rovná 50 % hrubého príjmu subjektu alebo ich presahuje počas kratšieho z týchto období: 
2a.	trojročného obdobia, ktoré sa končí 31. decembra roka, ktorý predchádza roku, v ktorom sa stanovili dané skutočnosti, alebo 
2b.	obdobia, počas ktorého subjekt existoval,
g)	špecifikovanou poisťovacou spoločnosťou najmä poisťovňa,12) pobočka poisťovne z iného členského štátu, pobočka zahraničnej poisťovne, zaisťovňa, pobočka zaisťovne z iného členského štátu, pobočka zahraničnej zaisťovne a iný subjekt, ktorý je poisťovacou spoločnosťou alebo holdingovou spoločnosťou poisťovacej spoločnosti, ktorá vystavuje poistnú zmluvu s odkupnou hodnotou alebo zmluvu o poistení dôchodku alebo je v súvislosti s týmito zmluvami povinná vyplácať platby,
h)	finančným aktívom cenný papier, ktorým je najmä podiel na akciách spoločnosti, podiel v osobnej obchodnej spoločnosti alebo na skutočnom vlastníctve v spoločnosti s veľkým počtom podielnikov alebo vo verejne obchodovateľnej spoločnosti alebo vo zvereneckom fonde, zmenka, dlhopis, dlhový cenný papier alebo iný dôkaz o zadlženosti, komodita, swap, ktorými sú najmä úrokové swapy, menové swapy, bázické swapy, určovanie stropov úrokových sadzieb, určovanie minimálnych úrokových sadzieb, komoditné swapy, swapy týkajúce sa akcií, swapy týkajúce sa akciových indexov a podobné dohody, poistná zmluva alebo zmluva o poistení dôchodku, alebo akýkoľvek podiel vrátane futures alebo vo forwardovej zmluve, alebo opcia na cennom papieri, podiel v komodite, swape, poistnej zmluve alebo zmluve o poistení dôchodku. Finančným aktívom nie je nedlhový, priamy podiel na reálnom majetku,	 

§ 4

Neoznamujúca finančná inštitúcia

Na účely tejto hlavy sa rozumie
a)	neoznamujúcou finančnou inštitúciou:
1.	vládny subjekt, medzinárodná organizácia a centrálna banka13).  Ak nejde o platbu, ktorá je odvodená od záväzku, ktorý vznikol v súvislosti s určitým typom podnikateľskej činnosti, ktorú vykonáva špecifikovaná poisťovacia spoločnosť, inštitúcia správy a úschovy finančných aktív alebo vkladová inštitúcia,
2.	dôchodkový fond so širokou účasťou, dôchodkový fond s úzkou účasťou, dôchodkový fond vládneho subjektu, medzinárodnej organizácie alebo kvalifikovaný vydavateľ kreditných kariet,
3.	iný subjekt, pri ktorom existuje nízke riziko, že sa použije na daňové úniky, a ktorý má podobné charakteristické znaky ako ktorýkoľvek zo subjektov stanovených v písmene a) a b) a je zahrnutý do zoznamu neoznamujúcich finančných inštitúcií a to za predpokladu, že postavenie tohto subjektu ako neoznamujúcej finančnej inštitúcie nemarí účely tohto zákona,
4.	vyňatý subjekt kolektívneho investovania, alebo
5.	zverenecký fond, pokiaľ je správca zvereneckého fondu oznamujúcou finančnou inštitúciou a v súvislosti so všetkými účtami zvereneckého fondu podliehajúcimi oznamovaniu podáva všetky informácie podľa § 10,
b)	vládnym subjektom najmä vláda Slovenskej republiky, Slovenská republika, obec, vyšší územný celok, Štátna pokladnica,14) Agentúra pre riadenie dlhu a likvidity,14) Exportno-importná banka Slovenskej republiky,15) Slovenská záručná a rozvojová banka, a. s., rozpočtová alebo príspevková organizácia, pokiaľ nevykonáva podnikateľskú činnosť a iná agentúra alebo pomocná organizácia, ktorá je v úplnom vlastníctve jedného alebo viacerých z uvedených subjektov. Vládny subjekt pozostáva z neoddeliteľných súčastí, ovládaných subjektov a podradených politických útvarov, pričom: 
1.	 neoddeliteľnou súčasťou Slovenskej republiky je osoba, agentúra, úrad, fond, organizácia alebo iný orgán, ktorý bez ohľadu na jeho názov predstavuje riadiaci orgán Slovenskej republiky. Čisté príjmy vládneho orgánu musia byť pripísané na jeho vlastný účet alebo na iný účet vládneho subjekt, pričom žiadna ich časť nesmie plynúť v prospech súkromnej osoby. Neoddeliteľnou súčasťou nie je fyzická osoba, ktorá je verejným činiteľom alebo správcom konajúcim vo svojom súkromnom alebo osobnom záujme,
2.	ovládaným subjektom je subjekt, ktorý je formálne oddelený od Slovenskej republiky, alebo iným spôsobom predstavuje samostatný právny subjekt, a to za predpokladu, že:
2a.	subjekt je úplne vlastnený alebo ovládaný jedným alebo viacerými vládnymi subjektmi priamo alebo prostredníctvom jedného alebo viacerých ovládaných subjektov,
2b.	sa čisté príjmy subjektu pripisujú na jeho vlastný účet alebo na účty jedného alebo viacerých vládnych subjektov, pričom zo žiadnej časti jeho príjmov nemá prospech žiadna súkromná osoba, a
2c.	pri zrušení tohto subjektu sa jeho aktíva zverujú jednému alebo viacerým vládnym subjektom,
3.	príjem sa nepovažuje za plynúci v prospech súkromnej osoby, ak je táto osoba určeným príjemcom vládneho programu, pričom tento program sa vykonáva pre širokú verejnosť so zreteľom na všeobecný prospech alebo sa týka administratívnych činností na niektorej úrovni verejnej správy. Bez ohľadu na uvedené sa však za príjem plynúci v prospech súkromnej osoby považuje taký príjem, z ktorého má prospech súkromná osoba, ak plynie z využitia vládneho subjektu na vykonávanie podnikateľskej činnosti v oblasti bankovníctva, v rámci ktorého sa poskytujú finančné služby súkromnej osobe,
c)	medzinárodnou organizáciou medzinárodná organizácia alebo agentúra v jej vlastníctve alebo jej pomocná organizácia, vrátane nadnárodnej organizácie, ktorú tvoria najmä vlády, a ktorá má so Slovenskou republikou uzavretú dohodu o svojom sídle alebo podobnú dohodu, a príjmy ktorej neplynú v prospech súkromnej osoby,
d)	centrálnou bankou Národná banka Slovenska a jej organizačné zložky,13)
e)	dôchodkovým fondom so širokou účasťou najmä dôchodcovská správcovská spoločnosť,16) doplnková dôchodková spoločnosť17) a iný fond zriadený na poskytovanie dôchodkových dávok, dávok v invalidite alebo pozostalostných dávok, alebo ich kombinácie, ktoré sú určené príjemcom, ktorí sú súčasnými, alebo bývalými zamestnancami, alebo  osobami určenými takýmito zamestnancami jedného, alebo viacerých zamestnávateľov, ako odplata za poskytnuté služby, a to za predpokladu, že fond:
1.	nemá iba jediného príjemcu s nárokom na viac než 5 % percent aktív fondu,
2.	podlieha vládnej regulácii a orgánom štátnej správy v oblasti daní, poplatkov a colníctva poskytuje výkazy s informáciami a
3.	spĺňa aspoň jednu z týchto požiadaviek:
3a.	fond je vo všeobecnosti oslobodený od dane z príjmu alebo je zdaňovanie takéhoto príjmu odložené alebo sa zdaňuje zníženou sadzbou, a to z dôvodu jeho postavenia ako plánu dôchodkového alebo penzijného zabezpečenia,
3b.	fond získava aspoň 50 % svojich celkových príspevkov, s výnimkou presunov aktív z iných plánov stanovených v písm. e) až g) alebo z dôchodkových účtov stanovených v § 5 písm. p) bod 1. od prispievajúcich zamestnávateľov,
3c.	výplaty alebo výbery z fondu sú povolené len vtedy, ak nastanú presne určené udalosti súvisiace s odchodom do dôchodku, invaliditou alebo úmrtím, okrem prevodu prostriedkov na iné fondy dôchodkového zabezpečenia stanovené v písm. e) až g) alebo na dôchodkové účty stanovené v § 5 písm. p) bod 1. alebo sa na výplatu alebo výber, ktorý sa uskutoční pred takýmito presne určenými udalosťami, uplatní sankcia, alebo
3d.	príspevky, okrem niektorých povolených kompenzačných príspevkov od zamestnancov do fondu sú obmedzené výškou dosiahnutého príjmu zamestnanca alebo nemôžu presiahnuť ročne sumu uvedenú v eurách zodpovedajúcu sume 
50 000 USD, pričom sa uplatňujú pravidlá zlučovania účtov a prepočtu mien uvedené vo všeobecne záväznom právnom predpise,
f)	dôchodkovým fondom s úzkou účasťou fond zriadený na poskytovanie dôchodkových dávok, dávok v invalidite alebo pozostalostných dávok, ktoré sú určené príjemcom, ktorí sú súčasnými alebo bývalými zamestnancami alebo osobami určenými takýmito zamestnancami jedného alebo viacerých zamestnávateľov, ako odplata za poskytnuté služby, a to za predpokladu, že:
1.	fond má menej ako 50 účastníkov,
2.	do fondu prispieva jeden alebo viacero zamestnávateľov, ktorí nie sú investičnými subjektmi ani pasívnymi nefinančnými subjektmi,
3.	príspevky zamestnanca a zamestnávateľa do fondu, iné ako presuny aktív z dôchodkových účtov stanovených v § 5 písm. p) bod 1. sú obmedzené výškou dosiahnutého príjmu alebo kompenzácie zamestnanca,
4.	účastníci, ktorí nie sú rezidentmi členského štátu alebo zmluvného štátu, v ktorom je fond zriadený, nemajú nárok na viac ako 20 % aktív fondu a
5.	podlieha vládnej regulácii a  orgánom štátnej správy v oblasti daní, poplatkov a colníctva poskytuje výkazy s informáciami,
g)	dôchodkovým fondom vládneho subjektu najmä sociálne poistenie,18) sociálne zabezpečenie policajtov a vojakov,19) medzinárodnej organizácie a iný subjekt, ktorý poskytuje dôchodkové dávky, dávky v invalidite alebo pozostalostné dávky príjemcom alebo účastníkom, ktorí sú súčasnými alebo bývalými zamestnancami alebo osobami určenými takýmito zamestnancami, alebo ktorí nie sú súčasnými ani bývalými zamestnancami, ak dávky poskytované takýmto príjemcom alebo účastníkom predstavujú odplatu za osobné služby poskytnuté vládnemu subjektu, medzinárodnej organizácii alebo centrálnej banke,
h)	kvalifikovaným vydavateľom kreditných kariet banka,6) platobná inštitúcia a inštitúcia elektronických peňazí20) a iná finančná inštitúcia, ktorá rovnako spĺňa tieto požiadavky:
1.	je finančnou inštitúciou výlučne z toho dôvodu, že je vydavateľom kreditných kariet, ktorý prijíma vklady len vtedy, keď klient v súvislosti s kartou uskutoční platbu nad rámec splatného zostatku a tento preplatok sa nevracia bezodkladne klientovi, a
2.	od 1. januára 2016 alebo pred týmto dátumom finančná inštitúcia zavedie postup, cieľom ktorého je zabrániť tomu, aby klient dosiahol preplatok presahujúci sumu uvedenú v eurách zodpovedajúcu sume 50 000 USD, alebo s cieľom zabezpečiť, že akýkoľvek preplatok klienta presahujúci uvedenú sumu sa mu vráti do 60 dní, pričom sa v každom prípade uplatňujú pravidlá zlučovania účtov a prepočtu mien uvedené vo všeobecne záväznom právnom predpise. Na tento účel sa preplatok klienta netýka kreditných zostatkov, pokiaľ ide o poplatky, ktoré sú predmetom sporu, ale zahŕňa kreditné zostatky vyplývajúce z vrátenia tovaru.
i)	vyňatým subjektom kolektívneho investovania investičný subjekt, ktorý je regulovaný ako subjekt kolektívneho investovania, za predpokladu, že všetky podiely v subjekte kolektívneho investovania držia fyzické osoby alebo subjekty alebo sú držané prostredníctvom fyzických osôb alebo subjektov, ktoré nie sú osobami podliehajúcimi oznamovaniu, okrem pasívnych nefinančných subjektov s ovládajúcimi osobami, ktoré sú osobami podliehajúcimi oznamovaniu. Investičný subjekt, ktorý je regulovaný ako subjekt kolektívneho investovania, sa kvalifikuje podľa tohto písmena ako vyňatý subjekt kolektívneho investovania aj v prípade, ak subjekt kolektívneho investovania emitoval listinné akcie na doručiteľa, za predpokladu, že:
1.	subjekt kolektívneho investovania neemitoval a neemituje žiadne listinné akcie na doručiteľa po 31. decembri 2015,
2.	subjekt kolektívneho investovania všetky takéto akcie zruší pri ich odovzdaní,
3.	subjekt kolektívneho investovania vykonáva postupy preverovania uvedené vo všeobecne záväznom právnom predpise a oznamuje všetky informácie, ktoré sa musia oznamovať, pokiaľ ide o akékoľvek takéto akcie, keď sa takéto akcie predložia na spätné odkúpenie alebo inú platbu, a
4.	subjekt kolektívneho investovania zaviedol postupy, aby zabezpečil, že také akcie sú splatené alebo stiahnuté čo najskôr, a v každom prípade pred 1. januárom 2018.

§ 5

Finančný účet

Na účely tejto hlavy sa rozumie
a)	finančným účtom účet, ktorý vedie finančná inštitúcia, a zahŕňa vkladový účet, správcovský účet, okrem vylúčeného účtu a: 
1.	v prípade investičného subjektu akýkoľvek majetkový alebo dlhový podiel vo finančnej inštitúcii. Bez ohľadu na uvedené skutočnosti finančný účet nezahŕňa žiadny majetkový ani dlhový podiel v subjekte, ktorý je investičným subjektom len preto, že poskytuje investičné poradenstvo klientovi a koná v jeho mene alebo spravuje portfóliá pre klienta a koná v jeho mene na účely investovania, riadenia alebo správy finančných aktív uložených na meno klienta v inej finančnej inštitúcii, ako je takýto subjekt,
2.	v prípade finančnej inštitúcie, ktorá nie je uvedená v bode 1. majetkový alebo dlhový podiel vo finančnej inštitúcii, ak bola trieda podielov vytvorená s cieľom vyhnúť sa oznamovaniu podľa tohto zákona, 
3.	poistná zmluva21) s odkupnou hodnotou a zmluva o poistení dôchodku22) vystavená alebo vedená finančnou inštitúciou okrem zmluvy s dohodnutým poistným plnením  vo forme neinvestičnej a neprevoditeľnej okamžitej renty, ktorá sa vypláca fyzickej osobe vo forme dôchodku alebo dávky v invalidite z účtu, ktorý je vylúčeným účtom. 
b)	vkladovým účtom najmä obchodný, bežný,23) sporiaci, termínovaný24) alebo záložný účet, alebo účet, ktorý je doložený vkladovým listom,25) záložným listom, investičným certifikátom, dlhovým certifikátom alebo iným podobným nástrojom26) vedeným finančnou inštitúciou v rámci bežného podnikania v oblasti bankovníctva alebo podobného odvetvia. Vkladový účet zahŕňa aj finančnú sumu v držbe poisťovne na základe zaručenej investičnej zmluvy alebo podobnej dohody o vyplatení alebo pripísaní úroku z tejto sumy,
c)	správcovským účtom účet iný ako poistná zmluva alebo zmluva o poistení dôchodku, na ktorom sa nachádza jedno alebo viacero finančných aktív v prospech inej osoby,
d)	majetkovým podielom v prípade osobnej obchodnej spoločnosti, ktorá je finančnou inštitúciou, buď podiel na imaní, alebo na zisku spoločnosti. V prípade zvereneckého fondu, ktorý je finančnou inštitúciou, sa majetkovým podielom rozumie podiel v držbe ktorejkoľvek osoby, ktorá sa považuje za zriaďovateľa alebo oprávnenú osobu celého zvereneckého fondu alebo jeho časti alebo za inú osobu vykonávajúcu najvyššiu faktickú kontrolou nad zvereneckým fondom. Osoba podliehajúca oznamovaniu sa považuje za oprávnenú osobu zvereneckého fondu, ak má takáto osoba podliehajúca oznamovaniu nárok priamo alebo nepriamo, napríklad prostredníctvom poverenca na povinné vyplatenie zisku alebo ktorej môže byť priamo alebo nepriamo dobrovoľne vyplatený zisk zo zvereneckého fondu,
e)	poistnou zmluvou27) je zmluva iná ako zmluva o poistení dôchodku, ktorou sa jej vystavovateľ zaväzuje vyplatiť určitú finančnú sumu, ak dôjde k vzniku určenej poistnej udalosti vrátane úmrtia, choroby, nehody, zodpovednosti za škodu alebo škody na majetku,
f)	zmluvou o poistení dôchodku28) zmluva, ktorou sa jej vystavovateľ zaväzuje vyplácať platby počas určitého časového obdobia definovaného vcelku alebo sčasti na základe predpokladanej dĺžky života jednej alebo viacerých fyzických osôb. Tento výraz zároveň zahŕňa zmluvu, ktorá sa považuje za zmluvu o poistení dôchodku v súlade so zákonmi, právnymi predpismi alebo praxou uplatňovanou v členskom štáte alebo zmluvnom štáte, v ktorom bola táto zmluva vystavená, a ktorou sa jej vystavovateľ zaväzuje vyplácať platby počas obdobia niekoľkých rokov,
g)	poistnou zmluvou s odkupnou hodnotou je poistná zmluva iná ako zaisťovacia zmluva uzavretá medzi dvoma poisťovňami, ktorá má odkupnú hodnotu,
h)	odkupnou hodnotou je vyššia z uvedených súm: 
1. 	suma, na ktorú má poistník nárok pri odstúpení od poistnej zmluvy alebo pri jej ukončení bez odpočítania prípadného poplatku za odstúpenie alebo poistného úveru, alebo 
2.	suma, ktorú si poistník môže požičať podľa poistnej zmluvy alebo v súvislosti s ňou,
i)	odkupná hodnota nie je suma, ktorú možno vyplatiť podľa poistnej zmluvy:
1.	len z dôvodu úmrtia fyzickej osoby poistenej v rámci zmluvy o životnom poistení,
2.	ako plnenie v prípade úrazu alebo choroby alebo iné plnenie poskytujúce odškodnenie za ekonomickú stratu, ktorá vznikla pri poistnej udalosti, proti ktorej bolo poistenie uzavreté,
3.	ako refundáciu už zaplateného poistného zníženú o poisťovacie poplatky bez ohľadu na to, či boli skutočne uložené na základe poistnej zmluvy inej, ako je investičné životné poistenie alebo zmluvy o poistení dôchodku z dôvodu zrušenia alebo ukončenia zmluvy, zníženia poistného rizika počas obdobia platnosti zmluvy alebo z dôvodu opravy účtovnej alebo podobnej chyby týkajúcej sa poistného súvisiaceho s touto zmluvou,
4.	ako podiel poistníka na zisku, iný ako podiel pri ukončení zmluvy za predpokladu, že podiel na zisku sa týka poistnej zmluvy, podľa ktorej sú jediné dávky, ktoré sa môžu vyplatiť, stanovené v bode 2, alebo
5.	ako vrátenie poistného zaplateného vopred alebo vkladu určeného na zaplatenie poistného v súvislosti s poistnou zmluvou, v prípade ktorej sa poistné platí aspoň raz ročne, ak suma poistného zaplateného vopred alebo vkladu určeného na zaplatenie poistného nepresahuje nasledujúce ročné poistné, ktoré sa má podľa zmluvy zaplatiť,
j)	existujúcim účtom:
1.	finančný účet, ktorý vedie oznamujúca finančná inštitúcia k 31. decembru 2015,
2.	finančný účet držiteľa účtu bez ohľadu na dátum otvorenia takéhoto finančného účtu, ak:
2a.	držiteľ účtu má v oznamujúcej finančnej inštitúcii alebo v prepojenom subjekte v rámci Slovenskej republiky aj finančný účet, ktorý je existujúcim účtom podľa bodu 1,
2b.	na účely splnenia pravidiel vo všeobecne záväznom právnom predpise a na účely stanovenia zostatku na finančných účtoch alebo ich hodnoty pri uplatňovaní prahových hodnôt týkajúcich sa účtu, oznamujúca finančná inštitúcia alebo prepojený subjekt v rámci Slovenskej republiky zaobchádza s oboma účtami alebo s ďalšími finančnými účtami držiteľa účtu, ktoré sa považujú za existujúce účty podľa bodu 2., ako s jedným finančným účtom,
2c.	v súvislosti s finančným účtom podliehajúcim postupom stanoveným pre predchádzanie a odhaľovanie legalizácie príjmov z trestnej činnosti a financovania terorizmu,29) oznamujúca finančná inštitúcia má povolené splniť tieto postupy týkajúce sa finančného účtu tak, že sa bude spoliehať na postupy stanovené pre predchádzanie a odhaľovanie legalizácie príjmov z trestnej činnosti a financovania terorizmu pri existujúcom účte podľa bodu 1., a
2d.	otvorenie finančného účtu si nevyžaduje, aby držiteľ účtu poskytoval nové, dodatočné alebo zmenené informácie o sebe ako klientovi, okrem tých, ktoré sú určené na účely tohto zákona,
k)	existujúcim účtom fyzickej osoby existujúci účet, ktorého držiteľom je jedna alebo viac fyzických osôb,
l)	existujúcim účtom subjektu existujúci účet, ktorého držiteľom je jeden alebo viac subjektov,
m)	novým účtom finančný účet, ktorý vedie oznamujúca finančná inštitúcia a ktorý sa otvoril 1. januára 2016 alebo neskôr, pokiaľ sa nepovažuje za existujúci účet podľa písm. j) bodu 2,
n)	novým účtom fyzickej osoby nový účet, ktorého držiteľom je jedna alebo viac fyzických osôb,
o)	novým účtom subjektu nový účet, ktorého držiteľom je jeden alebo viac subjektov,
p)	vylúčeným účtom ktorýkoľvek z týchto účtov:
1.	účet starobného dôchodkového poistenia16)  a účet doplnkového dôchodkového sporenia,17)  ktorý spĺňa tieto požiadavky:
1a.	podlieha regulácii ako osobný dôchodkový účet alebo je súčasťou registrovaného, alebo regulovaného plánu dôchodkového alebo penzijného zabezpečenia na poskytovanie dôchodkových alebo penzijných dávok vrátane dávok v invalidite alebo pozostalostných dávok,
1b.	je daňovo zvýhodnený, to znamená, že  príspevky platené na účet, ktoré by za iných okolností podliehali dani, sú odpočítateľné alebo vyňaté z hrubého príjmu držiteľa účtu alebo sú zdaňované zníženou sadzbou, alebo je zdaňovanie príjmu  z účtu odložené, alebo sa takýto príjem zdaňuje zníženou sadzbou,
1c.	vyžaduje sa poskytovanie výkazov s informáciami orgánom štátnej správy v oblasti daní, poplatkov a colníctva,
1d.	výbery sú podmienené dosiahnutím presne určeného veku odchodu do dôchodku, invaliditou alebo úmrtím, v opačnom prípade sa na výbery uskutočnené pred takýmito presne určenými udalosťami uplatňujú pokuty, a
1e.	buď sú ročné príspevky obmedzené na sumu uvedenú v eurách zodpovedajúcu sume 50 000 USD alebo menej, alebo existuje maximálny limit príspevkov na účet počas života vo výške sumy uvedenej v eurách zodpovedajúcej sume 1 000 000 USD alebo menej, pričom sa v každom prípade uplatňujú pravidlá zlučovania účtov a prepočtu mien uvedené vo všeobecne záväznom právnom predpise. Finančný účet, ktorý inak spĺňa požiadavku v tomto ustanovení sa rovnako kvalifikuje v súlade s týmto ustanovením aj v prípade, ak sa na takýto finančný účet môžu prijať aktíva alebo finančné prostriedky presunuté z jedného alebo viacerých finančných účtov, ktoré spĺňajú požiadavky uvedené v bode 1. alebo v bode 2. alebo z jedného alebo viacerých fondov dôchodkového, alebo penzijného zabezpečenia, ktoré spĺňajú požiadavky stanovené v § 4 e) až g), 
2.	účet, ktorý spĺňa tieto požiadavky:
2a.	podlieha regulácii ako investičný nástroj na iné účely, než je dôchodok, a pravidelne sa s ním obchoduje na regulovanom trhu s cennými papiermi, alebo účet podlieha regulácii ako sporiaci nástroj na iné účely, než je dôchodok,
2b.	je daňovo zvýhodnený, to znamená, že príspevky platené na účet, ktoré by za iných okolností podliehali dani, sú odpočítateľné alebo vyňaté z hrubého príjmu držiteľa účtu alebo sú zdaňované zníženou sadzbou, alebo je zdaňovanie príjmu z účtu odložené, alebo sa takýto príjem zdaňuje zníženou sadzbou,
2c.	výbery sú podmienené splnením špecifických kritérií súvisiacich s účelom investičného alebo sporiaceho účtu, napríklad poskytovanie dávok na vzdelanie alebo lekársku starostlivosť, v opačnom prípade, ak sa takéto kritériá nesplnia, sa na uskutočnené výbery uplatňujú sankcie, a
2d.	ročné príspevky sú obmedzené na sumu uvedenú v eurách zodpovedajúcu sume 50 000 USD alebo menej, pričom sa uplatňujú pravidlá zlučovania účtov a prepočtu mien uvedené vo všeobecne záväznom právnom predpise. Finančný účet, ktorý inak spĺňa požiadavku v tomto ustanovení sa rovnako kvalifikuje ako takýto účet, ak sa na takýto finančný účet môžu prijať aktíva alebo finančné prostriedky presunuté z jedného alebo viacerých finančných účtov, ktoré spĺňajú požiadavky uvedené v  bode 1. alebo 2. alebo z jedného alebo viacerých fondov dôchodkového alebo penzijného zabezpečenia, ktoré spĺňajú požiadavky v § 4 e) až g),
3.	zmluva o životnom poistení s obdobím poistného krytia, ktoré sa skončí pred tým, ako poistená fyzická osoba dosiahne vek 90 rokov, a to za predpokladu, že zmluva spĺňa tieto požiadavky:
3a. pravidelné poistné, ktoré sa v priebehu času neznižuje, sa platí aspoň raz ročne počas obdobia trvania zmluvy alebo pokiaľ poistenec nedosiahne vek 90 rokov, podľa toho, ktoré obdobie je kratšie,
3b.	zmluva nemá žiadnu kapitálovú hodnotu, ku ktorej môže mať akákoľvek osoba prístup výberom, úverom alebo inak bez toho, aby sa zmluva neukončila,
3c. suma okrem pozostalostnej dávky, ktorá sa má vyplatiť pri zrušení alebo ukončení zmluvy, nemôže presiahnuť celkové poistné zaplatené v prípade danej zmluvy znížené o sumu za úmrtnosť a chorobnosť a poplatky týkajúce sa výdavkov bez ohľadu na to, či boli skutočne uložené počas obdobia alebo období trvania zmluvy a akékoľvek sumy vyplatené pred zrušením alebo ukončením zmluvy a
3d.	zmluva nie je v držbe nadobúdateľa po prevode zmluvy za odplatu,
4.	účet, ktorý je vedený výlučne pozostalými osobami, ak dokumentácia k takému účtu zahŕňa kópiu závetu alebo úmrtného listu zosnulého,
5.	účet zriadený v súvislosti s ktoroukoľvek z týchto skutočností:
5a.	súdny príkaz alebo rozsudok súdu,
5b.	predaj, zámena alebo prenájom nehnuteľného alebo hnuteľného majetku za predpokladu, že účet je financovaný výhradne zálohovou platbou, preddavkom, vkladom vo výške primeranej na zabezpečenie záväzku, ktorý priamo súvisí s transakciou, alebo podobnou platbou alebo je financovaný finančným aktívom, ktoré je vložené na účet v súvislosti s predajom, zámenou alebo prenájmom majetku, účet je zriadený a používa sa výhradne na zabezpečenie záväzku kupujúceho zaplatiť kúpnu cenu za majetok, záväzku predávajúceho zaplatiť akékoľvek podmienené záväzky alebo záväzku prenajímateľa alebo nájomcu zaplatiť za akékoľvek škody týkajúce sa prenajatého majetku, ako sa dohodlo v zmluve o prenájme, aktíva účtu vrátane príjmu, ktorý na ňom vznikol, sa vyplatia alebo iným spôsobom distribuujú v prospech kupujúceho, predávajúceho, prenajímateľa alebo nájomcu a to aj s cieľom splniť záväzok takejto osoby, keď sa majetok predá, zamení alebo odovzdá, alebo keď sa ukončí prenájom, účet nie je maržovým ani podobným účtom zriadeným v súvislosti s predajom alebo zámenou finančného aktíva a účet nesúvisí s účtom stanoveným v  bode 6.,
5c.	povinnosť finančnej inštitúcie, ktorá spravuje úver zabezpečený nehnuteľnosťou, odložiť časť platby výhradne na zabezpečenie platieb daní alebo poistenia, ktoré sa týkajú nehnuteľnosti, v neskoršom čase,
5d.	povinnosť finančnej inštitúcie výhradne s cieľom zabezpečiť platbu daní v neskoršom čase,
6.	vkladový účet, ktorý spĺňa tieto požiadavky:
6a.	účet existuje výhradne z toho dôvodu, že klient uskutoční platbu nad rámec splatného zostatku, pokiaľ ide o kreditnú kartu alebo iný revolvingový úverový nástroj, a preplatok sa nevracia bezodkladne klientovi, a
6b.	od 1. januára 2016 alebo pred týmto dátumom finančná inštitúcia zavedie  postupy buď s cieľom zabrániť tomu, aby klient dosiahol preplatok presahujúci sumu uvedenú v eurách zodpovedajúcu sume 50 000 USD, alebo s cieľom zabezpečiť, že akýkoľvek preplatok klienta presahujúci uvedenú sumu sa mu vráti do 60 dní, pričom sa v každom prípade uplatňujú pravidlá zlučovania účtov a prepočtu mien uvedené vo všeobecne záväznom právnom predpise. Na tento účel sa preplatok klienta netýka kreditných zostatkov, pokiaľ ide o poplatky, ktoré sú predmetom sporu, ale zahŕňa kreditné zostatky vyplývajúce z vrátenia tovaru,
7.	iný účet, v súvislosti s ktorým existuje nízke riziko, že sa použije na daňové úniky, má v podstate podobné charakteristické znaky ako ktorýkoľvek z účtov stanovených v odseku 1. až 6. a je zahrnutý do zoznamu vylúčených účtov, a to za predpokladu, že postavenie takéhoto účtu ako vylúčeného účtu nemarí účel zákona.

§ 6

Oznamovaný finančný účet

Na účely tejto hlavy sa rozumie
	a)	účtom podliehajúcim oznamovaniu finančný účet, ktorý vedie oznamujúca finančná inštitúcia a ktorého držiteľom je jedna alebo viacero osôb podliehajúcich oznamovaniu alebo pasívny nefinančný subjekt s jednou alebo viacerými ovládajúcimi osobami, ktoré sú osobami podliehajúcimi oznamovaniu, a to za predpokladu, že sa ako taký identifikoval podľa postupov preverovania stanovených vo všeobecne záväznom právnom predpise podľa § 8 odseku 2,
	b)	osobou podliehajúcou oznamovaniu iná osoba z členského štátu a iná osoba zo zmluvného štátu ako: 
1. spoločnosť, s akciami ktorej sa pravidelne obchoduje na jednom alebo viacerých regulovaných trhoch s cennými papiermi, 
2. akákoľvek spoločnosť, ktorá je prepojeným subjektom spoločnosti stanovenej v bode 1,
3. vládny subjekt,
4. medzinárodná organizácia, 
5.centrálna banka alebo 
6. finančná inštitúcia,
	c)	osobou z členského štátu a osobou zo zmluvného štátu fyzická osoba alebo subjekt, ktorý je rezidentom členského štátu alebo zmluvného štátu podľa daňových zákonov uvedeného členského štátu alebo zmluvného štátu, alebo pozostalosť zosnulého, ktorý bol rezidentom členského štátu alebo zmluvného štátu. Na tento účel sa subjekt, akým je osobná obchodná spoločnosť, osobná spoločnosť s ručením obmedzeným alebo podobný právny subjekt, ktorý nie je rezidentom na daňové účely, považuje za rezidenta jurisdikcie, v ktorej sa nachádza miesto skutočného vedenia,
	d)	ovládajúcou osobou fyzická osoba alebo viaceré fyzické osoby, ktoré vykonávajú kontrolu nad subjektom. V prípade zvereneckého fondu uvedený pojem znamená zriaďovateľa, správcu, poručníka, oprávnenú osobu alebo triedu príjemcov a akúkoľvek inú fyzickú osobu, ktorá vykonáva najvyššiu faktickú kontrolu nad zvereneckým fondom, a v prípade iného právneho subjektu ako zverenecký fond takýto pojem znamená osoby v rovnocenných alebo podobných pozíciách,
	e)	nefinančným subjektom subjekt, ktorý nie je finančnou inštitúciou,
	f)	pasívnym nefinančným subjektom nefinančný subjekt, ktorý nie je aktívnym nefinančným subjektom, alebo investičný subjekt stanovený v § 3 písm. f) bode 2., ktorý nie je finančnou inštitúciou z členského štátu alebo zo zmluvného štátu,
	g)	aktívnym nefinančným subjektom nefinančný subjekt, ktorý spĺňa ktorékoľvek z týchto kritérií:
1.	menej ako 50 % hrubého príjmu nefinančného subjektu za predchádzajúci kalendárny rok alebo iné primerané oznamovacie obdobie je pasívnym príjmom a menej ako 50 % aktív, ktoré nefinančný subjekt držal počas predchádzajúceho kalendárneho roku alebo iného primeraného oznamovacieho obdobia, sú aktíva, z ktorých plynie pasívny príjem alebo sa držia s cieľom dosahovať pasívny príjem,
2.	s akciami nefinančného subjektu sa pravidelne obchoduje na regulovanom trhu s cennými papiermi alebo nefinančný subjekt je subjektom prepojeným so subjektom, s akciami ktorého sa pravidelne obchoduje na regulovanom trhu s cennými papiermi,
3.	je vládnym subjektom, medzinárodnou organizáciou, centrálnou bankou alebo subjektom, ktorý je v úplnom vlastníctve jedného z nich,
4.	všetky činnosti nefinančného subjektu pozostávajú z úplnej alebo čiastočnej držby emitovaných akcií jednej alebo viacerých dcérskych spoločností alebo z financovania alebo poskytovania služieb jednej alebo viacerým dcérskym spoločnostiam, ktoré obchodujú alebo sa zapájajú do inej podnikateľskej činnosti, než je podnikateľská činnosť finančnej inštitúcie, s výnimkou prípadu, keď sa subjekt nekvalifikuje pre takéto postavenie, ak funguje alebo vystupuje ako investičný fond, akým je napríklad fond súkromného kapitálu, fond rizikového kapitálu, fond na dlhové akvizície alebo akýkoľvek investičný nástroj, ktorého cieľom je nadobudnúť alebo financovať spoločnosti a následne držať podiely v týchto spoločnostiach ako kapitálové aktíva na investičné účely,
5.	zatiaľ nevykonáva podnikateľskú činnosť a v minulosti nevykonával žiadnu činnosť, ale investuje kapitál do aktív s cieľom vykonávať inú podnikateľskú činnosť, než je podnikateľská činnosť finančnej inštitúcie, a to za predpokladu, že nefinančný subjekt sa kvalifikuje pre túto výnimku pred dátumom, ktorý je 24 mesiacov po dátume prvotného zriadenia nefinančného subjektu,
6.	nebol finančnou inštitúciou v posledných piatich rokoch a je v procese likvidácie svojich aktív alebo sa reorganizuje s tým úmyslom, že bude pokračovať v podnikateľskej činnosti alebo opätovne začne podnikateľskú činnosť, ktorá je iná než podnikateľská činnosť finančnej inštitúcie,
7.	primárne sa zapája do transakcií financovania a zaisťovania s prepojenými subjektmi, ktoré nie sú finančnými inštitúciami, alebo pre tieto prepojené subjekty, a neposkytuje služby financovania ani zaisťovania žiadnemu subjektu, ktorý nie je prepojeným subjektom, za predpokladu, že skupina akýchkoľvek takýchto súvisiacich subjektov sa primárne zapája do podnikateľskej činnosti, ktorá je iná než podnikateľská činnosť finančnej inštitúcie, alebo
8.	spĺňa tieto požiadavky:
8a. je zriadený a vykonáva činnosť v členskom štáte rezidencie alebo zmluvnom štáte rezidencie výlučne na náboženské, charitatívne,30) vedecké, umelecké, kultúrne, športové alebo vzdelávacie účely, alebo je zriadený a vykonáva činnosť vo svojom členskom štáte rezidencie alebo v zmluvnom štáte rezidencie a ide o profesijnú organizáciu, obchodný spolok, obchodnú komoru, organizáciu práce, poľnohospodársku alebo záhradnícku organizáciu, občiansky spolok alebo organizáciu, ktorá vykonáva výhradne všeobecne prospešné služby,
8b. je oslobodený od dane z príjmov vo svojom členskom štáte rezidencie alebo v zmluvnom štáte rezidencie,
8c. nemá žiadnych akcionárov ani členov, ktorí majú vlastnícky alebo beneficiárny podiel na jeho príjmoch alebo majetku,
8d.	uplatniteľné právne predpisy členského štátu rezidencie alebo zmluvného štátu rezidencie nefinančného subjektu alebo zakladajúce dokumenty nefinančného subjektu neumožňujú, aby sa akýkoľvek príjem alebo majetok nefinančného subjektu distribuovali alebo použili v prospech súkromnej osoby alebo necharitatívneho subjektu, okrem prípadov, keď sa tak udeje v rámci výkonu charitatívnych činností nefinančného subjektu alebo ako platba primeranej protihodnoty za poskytnuté služby, alebo ako platba, ktorá predstavuje primeranú trhovú hodnotu majetku, ktorý nefinančný subjekt kúpil, a
8e.	uplatniteľné právne predpisy členského štátu rezidencie alebo zmluvného štátu rezidencie nefinančného subjektu alebo zakladajúce dokumenty nefinančného subjektu vyžadujú, aby sa pri likvidácii alebo zrušení nefinančného subjektu všetky jeho aktíva distribuovali vládnemu subjektu alebo inej neziskovej organizácii alebo prešli na vládu členského štátu rezidencie alebo zmluvného štátu rezidencie nefinančného subjektu alebo na jej akýkoľvek podradený politický útvar.

§ 7

Ostatné definície

Na účely tejto hlavy sa rozumie
a)	držiteľom účtu osoba, ktorú finančná inštitúcia, ktorá účet vedie, uvádza alebo označuje ako držiteľa finančného účtu. Osoba, ktorá nie je finančnou inštitúciou a ktorá drží finančný účet v prospech alebo v mene inej osoby ako agent, správca, poverenec, osoba s podpisovým právom, investičný poradca alebo sprostredkovateľ sa na účely tohto zákona nepovažuje za osobu, ktorá je držiteľom účtu, a za držiteľa účtu sa považuje skôr uvedená iná osoba. V prípade poistnej zmluvy s odkupnou hodnotou alebo zmluvy o poistení dôchodku je držiteľom účtu akákoľvek osoba, ktorá je oprávnená na prístup k vyplateniu odkupnej hodnoty alebo na zmenu oprávnenej osoby z poistnej zmluvy. Ak žiadna osoba nemá oprávnenie na prístup k vyplateniu odkupnej hodnoty ani na zmenu oprávnenej osoby, držiteľom účtu je akákoľvek osoba uvedená v zmluve ako vlastník a akákoľvek osoba, ktorá má podľa zmluvných podmienok nárok na výplatu. Pri splatnosti poistnej zmluvy s odkupnou hodnotou alebo zmluvy o poistení dôchodku sa každá osoba oprávnená na výplatu plnenia na základe zmluvy považuje za držiteľa účtu,
b)	postupmi stanovenými pre predchádzanie a odhaľovanie legalizácie príjmov z trestnej činnosti a financovania terorizmu postupy preverovania oznamujúcej finančnej inštitúcie týkajúcej sa klienta podľa požiadaviek stanovených osobitným predpisom,29)
c)	subjektom právnická osoba alebo právny subjekt, najmä obchodná spoločnosť, zverenecký fond alebo nadácia,
d)	prepojením subjektu s iným subjektom, ak
1.	ktorýkoľvek subjekt riadi druhý subjekt. Na tento účel sa riadením rozumie priame alebo nepriame vlastníctvo viac ako 50 % hlasovacích práv a majetku v danom subjekte, alebo 
2.	sú oba subjekty pod spoločnou kontrolou, alebo
3.	sú oba subjekty investičnými subjektmi stanovenými v § 3 písm. f) bod 2., majú spoločné riadenie, ktoré plní povinnosti preverovania týchto investičných subjektov,
e)	daňovým identifikačným číslom daňové identifikačné číslo vydané v štáte rezidencie osoby podliehajúcej oznamovaniu, ktoré slúži na daňové účely alebo je jeho ekvivalentom, ak daňové identifikačné číslo neexistuje,
f)	písomnými dôkazmi:
1.	potvrdenie o daňovej rezidencii, ktoré vydal príslušný orgán verejnej správy, najmä vláda alebo jej úrad, alebo samospráva členského štátu alebo zmluvného štátu, v súvislosti s ktorou príjemca tvrdí, že je jej rezidentom,
2.	v prípade fyzickej osoby, akýkoľvek platný identifikačný doklad, ktorý vydal príslušný orgán verejnej správy, najmä vláda alebo jej úrad alebo obec, v ktorom sa uvádza meno fyzickej osoby a ktorý sa obvykle používa na identifikačné účely,
3.	v prípade subjektu, akákoľvek úradná dokumentácia, ktorú vydal príslušný orgán verejnej správy, v ktorej sa uvádza názov subjektu a buď adresa sídla v členskom štáte, alebo adresa sídla v zmluvnom štáte, v súvislosti s ktorou tvrdí, že je jej rezidentom, alebo adresa členského štátu alebo adresa zmluvného štátu, v ktorej bol subjekt zaregistrovaný alebo zriadený,
4.	auditovaná účtovná závierka, úverová správa vypracovaná treťou stranou, podanie žiadosti o konkurz alebo správa regulátora trhu s cennými papiermi,
5.	v prípade existujúceho účtu subjektu oznamujúce finančné inštitúcie môžu v súvislosti s držiteľom účtu použiť ako písomné dôkazy klasifikáciu v záznamoch oznamujúcej finančnej inštitúcie, ktorá sa určila na základe štandardizovaného kódovacieho systému priemyselných odvetví, oznamujúca finančná inštitúcia ju zaznamenala v súlade s obvyklou podnikateľskou praxou na účely postupov stanovených pre predchádzanie a odhaľovanie legalizácie príjmov z trestnej činnosti a financovania terorizmu alebo iných regulačných účelov (iných ako daňové účely) a vykonala ju pred dátumom, ktorý sa použil na klasifikovanie finančného účtu ako existujúceho účtu, za predpokladu, že oznamujúca finančná inštitúcia nevie alebo nemá dôvod vedieť, že takáto klasifikácie je nesprávna alebo nespoľahlivá. Štandardizovaným kódovacím systémom odvetví je kódovací systém použitý na klasifikovanie prevádzok podľa odvetví na iné ako daňové účely.

Postup pri získavaní, zasielaní a prijímaní informácií o finančných účtoch

§ 8

Preverovanie

(1)	Oznamujúca finančná inštitúcia je povinná preverovať, či v kalendárnom roku vedie účet podliehajúci oznamovaniu  príslušnému orgánu členského štátu,2) alebo účet podliehajúci oznamovaniu príslušnému orgánu zmluvného štátu.2)

(2)	Podrobnosti o požiadavkách oznamovania a o požiadavkách preverovania, postupoch preverovania pri existujúcich účtoch fyzických osôb a existujúcich účtoch subjektov, postupoch preverovania pri nových účtoch fyzických osôb a nových účtoch subjektov a osobitné pravidlá preverovania ustanoví všeobecne záväzný právny predpis, ktorý vydá ministerstvo.

§ 9

Získavanie informácií o finančných účtoch

(1)	Oznamujúca finančná inštitúcia je povinná získavať informácie o každom držiteľovi účtu alebo ovládajúcej osobe, ktorá je rezidentom v členskom štáte alebo rezidentom v zmluvnom štáte.

(2)	Získavanými informáciami o rezidentovi členského štátu a rezidentovi zmluvného štátu sú 
a)	pri fyzickej osobe, ktorá je držiteľom účtu a osobou podliehajúcou oznamovaniu alebo pri ovládajúcej osobe, ktorá je osobou podliehajúcou oznamovaniu:
1.	meno a priezvisko, 
2.	bydlisko alebo miesto podnikania, 
3.	daňové identifikačné číslo, ak jej bolo pridelené a 
4.	dátum a miesto narodenia,  
b)	pri subjekte, ktorý je držiteľom účtu a osobou podliehajúcou oznamovaniu: 
1.	obchodné meno alebo názov, 
2.	sídlo, a
3.	daňové identifikačné číslo, ak mu bolo pridelené.

§ 10

Oznamovacia povinnosť

(1)	Oznamujúca finančná inštitúcia oznámi príslušnému orgánu Slovenskej republiky za kalendárny rok alebo za iné primerané oznamovacie obdobie v súvislosti s finančným účtom podliehajúcim oznamovaniu tieto informácie
a)	obchodné meno alebo názov, identifikačné číslo organizácie a daňové identifikačné číslo oznamujúcej finančnej inštitúcie,
b)	údaje o každom držiteľovi finančného účtu alebo ovládajúcej osobe v rozsahu podľa § 9 odseku 2,
c)	číslo finančného účtu alebo jeho funkčný ekvivalent,
d)	zostatok na finančnom účte alebo hodnotu finančného účtu vrátane odkupnej hodnoty pri poistnej zmluve s odkupnou hodnotou alebo odkupnej hodnoty pri zmluve o poistení dôchodku ku koncu príslušného kalendárneho roka alebo iného primeraného oznamovacieho obdobia, alebo ak bol finančný účet zrušený, informácie o jeho zrušení,
e)	pri správcovskom účte:
1.	celkovú hrubú sumu úrokov, celkovú hrubú sumu dividend a celkovú hrubú sumu iných príjmov, ktoré vznikli v súvislosti s aktívami držanými na správcovskom účte, vyplatenú alebo pripísanú na správcovský účet alebo v súvislosti so správcovským  účtom v každom z týchto prípadov počas kalendárneho roka alebo iného primeraného oznamovacieho obdobia, a
2.	celkové hrubé výnosy z predaja alebo spätného odkúpenia finančných aktív vyplatené alebo pripísané na správcovský účet počas kalendárneho roka alebo iného primeraného oznamovacieho obdobia, v súvislosti s ktorými oznamujúca finančná inštitúcia pôsobila ako správca, maklér, poverenec alebo inak ako zástupca držiteľa účtu,
f)	pri vkladovom účte celkovú hrubú sumu úrokov vyplatených alebo pripísaných na vkladový účet počas kalendárneho roka alebo iného primeraného oznamovacieho obdobia,
g)	pri finančnom účte, ktorý nie je uvedený v písmene e) alebo písmene f), celkovú hrubú sumu vyplatenú alebo pripísanú v prospech držiteľa účtu v súvislosti s daným účtom počas kalendárneho roka alebo iného primeraného oznamovacieho obdobia, vo vzťahu ku ktorému vystupuje oznamujúca finančná inštitúcia ako povinná strana alebo dlžník, vrátane súhrnnej sumy akýchkoľvek platieb v rámci spätného odkúpenia vykonaných v prospech držiteľa účtu počas kalendárneho roka alebo iného primeraného oznamovacieho obdobia.

(2)	Ak oznamujúca finančná inštitúcia z preverovania zistí, že v kalendárnom roku alebo inom primeranom oznamovacom období nevedie žiaden účet podliehajúci oznamovaniu, oznámi túto skutočnosť príslušnému orgánu Slovenskej republiky v lehote podľa odseku 3.

(3)	Oznamujúca finančná inštitúcia oznámi príslušnému orgánu Slovenskej republiky údaje podľa odsekov 1 a 2 vždy v lehote do 30. júna kalendárneho roka nasledujúceho po skončení kalendárneho roku, za ktorý sa plní oznamovacia povinnosť. Túto lehotu nie je možné predĺžiť.

§ 11

Prechodné ustanovenia 

(1)	Údaje uvedené v § 10 oznamujú oznamujúce finančné inštitúcie prvýkrát za kalendárny rok 2016.

(2)	Oznamujúca finančná inštitúcia pri oznamovanom finančnom účte, ktorý viedla  k 31. decembru 2015, nie je povinná oznamovať príslušnému orgánu Slovenskej republiky daňové identifikačné číslo, dátum narodenia a miesto narodenia, ak jej takéto informácie nie sú známe. Ak oznamujúca finančná inštitúcia nemá k dispozícií takéto údaje, je povinná vynaložiť primerané úsilie na to, aby do konca kalendárneho roka nasledujúceho po roku, v ktorom sa takéto účty identifikovali ako účty podliehajúce oznamovaniu, tieto údaje získala.

      

HLAVA II

§ 12

Predmet úpravy

Táto hlava v nadväznosti na dohodu medzi Slovenskou republikou a Spojenými štátmi americkými na zlepšenie dodržiavania medzinárodných predpisov v oblasti daní a na implementáciu zákona FATCA vrátane jej príloh (ďalej len „medzinárodná zmluva“) upravuje
a)	povinnosti slovenských oznamujúcich finančných inštitúcií vo vzťahu k získavaniu informácií o finančných účtoch oznamovaných Spojeným štátom americkým (ďalej len „Spojené štáty“) a oznamovaniu týchto informácií príslušnému orgánu Slovenskej republiky,
b)	zasielanie informácií prijatých príslušným orgánom Slovenskej republiky na základe splnenia oznamovacej povinnosti slovenských oznamujúcich finančných inštitúcií príslušnému orgánu Spojených štátov,
c)	prijímanie informácií o finančných účtoch od príslušného orgánu Spojených štátov príslušným orgánom Slovenskej republiky podľa medzinárodnej zmluvy, a
d)	povinnosti súvisiace s platbami nezúčastneným finančným inštitúciám.

§ 13

Vymedzenie pojmov

Pojmy použité v tejto hlave majú význam stanovený medzinárodnou zmluvou.

§ 14

Povinnosť získať identifikačné číslo na účely medzinárodnej zmluvy

(1) Slovenská oznamujúca finančná inštitúcia požiada príslušný orgán Spojených štátov o pridelenie identifikačného čísla podľa medzinárodnej zmluvy. Slovenská oznamujúca finančná inštitúcia požiada o pridelenie identifikačného čísla tak, aby ho získala najneskôr v deň bezprostredne predchádzajúci dňu, ku ktorému má podať príslušnému orgánu Slovenskej republiky oznámenie podľa § 17 tohto zákona.

(2) 	Slovenská neoznamujúca finančná inštitúcia, ktorá vedie účet oznamovaný Spojeným štátom, požiada príslušný orgán Spojených štátov o pridelenie identifikačného čísla, pokiaľ jej má byť pridelené podľa medzinárodnej zmluvy. Slovenská neoznamujúca finančná inštitúcia požiada o pridelenie identifikačného čísla tak, aby ho získala najneskôr v deň bezprostredne predchádzajúci dňu, ku ktorému má podať príslušnému orgánu Slovenskej republiky oznámenie podľa § 17 tohto zákona.

 (3) Slovenská oznamujúca finančná inštitúcia a slovenská neoznamujúca finančná inštitúcia oznámi pridelené identifikačné číslo príslušnému orgánu Slovenskej republiky do 15 dní od jeho pridelenia; ak slovenská oznamujúca finančná inštitúcia alebo slovenská neoznamujúca finančná inštitúcia požiadala príslušný orgán Spojených štátov o pridelenie identifikačného čísla pred nadobudnutím účinnosti tohto zákona, jeho pridelenie oznámi príslušnému orgánu Slovenskej republiky do 15 dní odo dňa účinnosti tohto zákona.

§ 15

Preverovanie

(1) Slovenská oznamujúca finančná inštitúcia je povinná preverovať, či v kalendárnom roku vedie
a)	 účet oznamovaný Spojeným štátom, 
b)	 účet, ktorého držiteľom je nezúčastnená finančná inštitúcia.

(2) Slovenská oznamujúca finančná inštitúcia postupuje pri vykonávaní preverovania podľa
a) 	postupov preverovania stanovených medzinárodnou zmluvou alebo 
b)	iných obdobných pravidiel, použitie ktorých umožňuje medzinárodná zmluva.

(3) Použitie postupov podľa odseku 2 písmeno b) oznámi slovenská oznamujúca finančná inštitúcia príslušnému orgánu Slovenskej republiky.

§ 16

Získavanie informácií o finančných účtoch

(1) Slovenská oznamujúca finančná inštitúcia je povinná získavať informácie o každom držiteľovi účtu oznamovanom Spojeným štátom. Informácie sa zisťujú o účte oznamovanom Spojeným štátom, ktorého držiteľom je
a)  	určená americká osoba,
b)  	neamerický subjekt, ktorého ovládajúcou osobou je určená americká osoba (ďalej len „ovládajúca osoba“).

(2) Zisťovanými informáciami o držiteľovi účtu oznamovaného Spojeným štátom sú údaje stanovené medzinárodnou zmluvou, pričom tieto informácie sa zisťujú aj od ovládajúcej osoby podľa písm. b).

§ 17

Oznamovacia povinnosť 

(1)	Slovenská oznamujúca finančná inštitúcia, ktorá v kalendárnom roku vedie účet oznamovaný Spojeným štátom, oznámi príslušnému orgánu Slovenskej republiky nasledujúce informácie 
a)	obchodné meno alebo názov a daňové identifikačné číslo oznamujúcej organizácie,
b)	identifikačné číslo pridelené na účely medzinárodnej zmluvy,
c)	informácie podľa medzinárodnej zmluvy.

(2)	Ak slovenská oznamujúca finančná inštitúcia z preverovania zistí, že v kalendárnom roku nevedie žiaden účet oznamovaný Spojeným štátom, oznámi túto skutočnosť príslušnému orgánu Slovenskej republiky.

(3)	Slovenská oznamujúca finančná inštitúcia, ktorá v kalendárnom roku vedie účet, ktorého držiteľom je nezúčastnená finančná inštitúcia, oznámi túto skutočnosť príslušnému orgánu Slovenskej republiky.

(4)	Slovenská oznamujúca finančná inštitúcia oznámi príslušnému orgánu Slovenskej republiky údaje podľa odsekov 1 až 3 vždy v lehote do 30. júna kalendárneho roku nasledujúceho po skončení kalendárneho roku, za ktorý sa plní oznamovacia povinnosť. Túto lehotu nie je možné predĺžiť.

§ 18

Platby nezúčastneným finančným inštitúciám

Slovenská oznamujúca finančná inštitúcia, ktorá nezúčastnenej finančnej inštitúcii poukáže alebo sprostredkuje platbu zo zdrojov na území Spojených štátov,
a) 	poskytne tomu, od koho túto platbu prijala, informácie potrebné pre oznamovanie súvisiace s touto platbou a zrazenie dane Spojených štátov podľa medzinárodnej zmluvy, alebo
b) 	zrazí daň Spojených štátov podľa medzinárodnej zmluvy a odvedie ju príslušnému orgánu Spojených štátov.

§ 19

Osobitná oznamovacia povinnosť

(1)	Slovenská oznamujúca finančná inštitúcia v súlade s medzinárodnou zmluvou oznámi v lehote podľa § 17  odseku 4 názov nezúčastnenej finančnej inštitúcie a súhrnnú výšku platieb za kalendárne roky 2015 a 2016, ktoré jej v daných kalendárnych rokoch  poukázala alebo sprostredkovala.

(2)	Pri existujúcom účte, ktorý slovenská oznamujúca finančná inštitúcia viedla ku dňu uvedenému v medzinárodnej zmluve, nie je povinná do dňa stanoveného v medzinárodnej zmluve, zisťovať a oznamovať daňové identifikačné číslo alebo iné identifikačné číslo používané na daňové účely, v prípade, ak jej táto informácie nie je známa.

(3)	V prípade, ak slovenskej oznamujúcej finančnej inštitúcii nie je informácia podľa odseku 2 známa, oznámi namiesto toho dátum narodenia, ak jej je známy.

(4)	V prípade účtu, ktorý slovenská oznamujúca finančná inštitúcia viedla ku dňu uvedenému v medzinárodnej zmluve, slovenská oznamujúca finančná inštitúcia zistí požadované informácie najneskôr do dňa uvedeného v medzinárodnej zmluve.

HLAVA III
Spoločné ustanovenia

§ 20

Vzťah k iným právnym predpisom

Pri automatickej výmene informácií o finančných účtoch pre účely správy daní sa postupuje primerane podľa osobitných predpisov31), ak tento zákon neustanovuje inak. 

§ 21

Prijímanie informácií o finančných účtoch

Príslušný orgán Slovenskej republiky prijíma informácie od príslušného orgánu členského štátu,2) príslušného orgánu zmluvného štátu2) alebo príslušného orgánu Spojených štátov.

§ 22

Súčinnosť

Držiteľ účtu alebo ovládajúca osoba je povinná poskytnúť oznamujúcej finančnej inštitúcií a slovenskej oznamujúcej finančnej inštitúcií nevyhnutnú súčinnosť na účely plnenia jej povinností podľa tohto zákona.

§ 23

Spôsob doručenia oznámenia

(1)	Oznámenie podľa § 10 a  § 17 sa doručuje príslušnému orgánu Slovenskej republiky elektronickými prostriedkami. 

(2)	Formát a štruktúra oznámenia sa uverejní na webovom sídle Finančného riaditeľstva Slovenskej republiky. 

§ 24

Zasielanie informácií o finančných účtoch

Príslušný orgán Slovenskej republiky zašle informácie oznámené podľa § 10 a § 17 príslušnému orgánu členského štátu,2) príslušnému orgánu zmluvného štátu2) alebo príslušnému orgánu Spojených štátov do 30. septembra kalendárneho roka nasledujúceho po skončení kalendárneho roku, za ktorý sa plní oznamovacia povinnosť. 

§ 25

Spracúvanie osobných údajov

(1)	Oznamujúca finančná inštitúcia, slovenská oznamujúca finančná inštitúcia a príslušný orgán Slovenskej republiky sa na účely tohto zákona považujú za prevádzkovateľov, ktorých práva, povinnosti a zodpovednosť pri spracúvaní osobných údajov upravuje osobitný predpis.32)

(2)	Osobné údaje sa spracúvajú z dôvodu poskytnutia informácií o finančných účtoch členskému štátu daňovej rezidencie fyzickej osoby, zmluvnému štátu daňovej rezidencie fyzickej osoby a Spojeným štátom s cieľom správneho vyrubenia daňovej povinnosti. Rozsah spracúvaných osobných údajov stanovuje § 9 odsek 2 písm. a) a § 16 odsek 2.

(3)	Oznamujúca finančná inštitúcia a slovenská oznamujúca finančná inštitúcia spracúva údaje uvedené v § 9 odseku 2 a v § 16 odseku 2 do zániku práva vyrubiť daň,33) najviac 10 rokov odo dňa, keď sa tieto údaje podľa § 10 oznámili.

§ 26

Sankcia za nesplnenie povinnosti 

Za nesplnenie povinností podľa § 8, 9, 10, 14, 15, 16, 17 a § 27 odseku 2 a 3 tohto zákona a medzinárodnej zmluvy môže daňový úrad uložiť pokutu oznamujúcej finančnej inštitúcii vo výške až do 10 000 eur, a to aj opakovane. 

§ 27

Ustanovenia na účinné uplatňovanie tohto zákona 

(1)	Oznamujúcej finančnej inštitúcií, slovenskej oznamujúcej finančnej inštitúcií, držiteľovi účtu a ovládajúcej osobe sa zakazuje prijímať opatrenia a vykonávať postupy, účelom ktorých je vyhnúť sa plneniu povinností podľa tohto zákona.

(2)	Oznamujúca finančná inštitúcia vedie záznamy o postupoch preverovania a oznamovania podľa tohto zákona a uchováva písomné dôkazy, ktoré pri preverovaní získala. Tieto záznamy a písomné dôkazy je povinná uchovávať až do zániku práva vyrubiť daň. 33)

(3)	Slovenská oznamujúca finančná inštitúcia podľa medzinárodnej zmluvy vedie záznamy o postupoch preverovania a oznamovania podľa tohto zákona a podľa medzinárodnej zmluvy a uchováva písomné dôkazy, ktoré pri preverovaní získala. Tieto záznamy a písomné dôkazy je povinná uchovávať až do zániku práva vyrubiť daň. 33)

(4)	Neoznamujúca finančná inštitúcia má odo dňa, keď začne viesť účet podliehajúci oznamovaniu alebo začne vykonávať podnikateľskú činnosť rovnakého druhu ako oznamujúce finančné inštitúcie, rovnaké povinnosti ako oznamujúca finančná inštitúcia alebo povinnosti ustanovené týmto zákonom.

(5)	Slovenská neoznamujúca finančná inštitúcia podľa medzinárodnej zmluvy má odo dňa, keď začne viesť účet podliehajúci oznamovaniu alebo začne vykonávať podnikateľskú činnosť rovnakého druhu ako slovenské oznamujúce finančné inštitúcie, rovnaké povinnosti ako slovenská oznamujúca finančná inštitúcia alebo povinnosti ustanovené týmto zákonom a medzinárodnou zmluvou.

(6)	Pri kontrole dodržiavania povinností podľa tohto zákona príslušný orgán Slovenskej republiky a daňový úrad postupuje podľa osobitného predpisu.33)  

(7)	Automatická výmena informácií medzi príslušným orgánom Slovenskej republiky a príslušným orgánom  členského štátu podľa tohto zákona má prednosť pred automatickou výmenou informácií podľa osobitného predpisu.34)

(8)	Na prepočet cudzej meny na eurá sa použije referenčný výmenný kurz určený a vyhlásený Európskou centrálnou bankou alebo Národnou bankou Slovenska, platný k poslednému dňu kalendárneho roka alebo k poslednému dňu iného primeraného oznamovacieho obdobia. 

 § 28

Týmto zákonom sa preberajú právne záväzné akty Európskej únie uvedené v prílohe.

 Čl. II

Zákon č. 442/2012 Z. z. o medzinárodnej pomoci a spolupráci pri správe daní sa mení a dopĺňa takto:

1.	V § 7 ods. 3  sa vypúšťajú slová „alebo že nemá o tieto informácie záujem, ak druhy informácií podľa odseku 1 neobsahujú určitú minimálnu sumu“.

2.	Nadpis § 19 znie: „Praktické opatrenia“.

3.	§ 19 sa dopĺňa odsekom 3, ktorý znie:
„(3)	Príslušný orgán Slovenskej republiky upovedomí osobu podliehajúcu oznamovaniu o narušení bezpečnosti, ktoré môže nepriaznivo ovplyvniť ochranu jej osobných údajov alebo súkromia.“.

4.	Slovo „pravidelná“ vo všetkých tvaroch sa v celom texte zákona nahrádza slovom „automatická“ v príslušnom tvare.

Čl. III

Tento zákon nadobúda účinnosť 1. januára 2016. Ustanovenia hlavy II  a ustanovenia § 27 odsek 3 a odsek 5 nadobúdajú účinnosť dňom nadobudnutia platnosti medzinárodnej zmluvy.

Príloha k zákonu č...................../2015 Z. z.

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

1. Smernica Rady 2011/16/EÚ z 15. februára 2011 o administratívnej spolupráci v oblasti daní a zrušení smernice 77/799/EHS (Ú. v. EÚ L 64, 11. 3. 2011)  v znení smernice Rady 2014/107/EÚ z 9. decembra 2014, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní  (Ú. v. EÚ L 359, 16. 12. 2014).